Mutos

Dulzuras de primavera
sent’in su tebiu atonzu.
Lughet giaru donz’aronzu
isplendida est donz’aera.
Sas rundines a filera
sunu partidas lontanu.
De color’e zaffaranu
si tinghet su chelu a sera.

Sento in su tebiu atonzu
dulzuras de primavera.

______________________

T’hap’ispettadu a manzanu
a mesu die a su sero.
Est notte; invanu m’accero
est notte e m’accero invanu.
Tue chissà ses lontanu
dae me chi t’amo tantu.
Hapo suffertu e piantu
e pro te mi disispero.

T’hap’ispettadu a manzanu
a mesu die a su sero.

______________________

Chiterras de Logudoro
sonadas in nott’e luna.

Chiterras de Logudoro.
Ti ponzo in sa testa bruna
una corona ’e oro,
pro ch’in sa tua fortuna
t’amentes de custu coro.
Chiterras de Logudoro.

______________________

Su monte est tottu niadu
solu su fogu in sa sera
s’idet d’unu crabonalzu.

M’has pro un’ora istimadu
amante mia lezzera
che i su mes’e frealzu.

______________________

Sas campanas s’armonia
mandant cun boghe sighida
de badde in badde a portante.

Mia cara poesia
senza de te custa vida
mi fit che pedra pesante.

______________________

De cudd’alvore famosu
s’est fatta groga sa foza
pustis chi su fruttu ’a dadu.

Coro meu dolorosu
tue has perdidu onzi oza
pustis chi tantu has amadu.

______________________

Tessidora, tessidora
ses bella tessende linu
in cussu telalzu antigu
chi mamma tua t’hat dadu
cando fattesti a isposa.

Ses morta e t’ispett’ancora,
ti chirco in donzi camminu
nde domando a donz’amigu.
Ma tottus m’hana torradu
sa risposta dolorosa.

______________________

Istade mannu e serenu
riccu de forza e calore
tue de ogni isplendore
tue de fruttas pienu
torras sicchende su fenu
torras sicchende sos trigos.
Pesat sos cantos amigos
in s’alzola s’aradore.

Istade mannu e serenu
riccu de forza e calore.